पर अज इन्नी भड़ास कड्डने प्रैन्त बी उसी टकाई नईं लगी। उदे दिलै च उबलदे लावे ने रस्ते दे सब कंडे-शंडे अपने कलाबे च लई लैते। असली थमां इस घरै कन्ने उदा किश मता गै हिरख हा। ओ जदूं ब्योहने प्रौन्त पहली बारी अपनी सस्सू कन्ने उन्दै घर आई ही तां अजें बड्डी बुआ होर बी जींदीयां हियां। उसी दिक्खियै सस्स-नूह कियां पसोई-पसोई बौठियां हियां, आखो जे उबी उन्दे गै घरै दी नमीं लाड़ी होऐ। फी उन्दे दिखदे-दिखदे गै बड्डी बुआ हुन्दा काल होआ नूंह भाएं करनैलनी ही पर उसदे कन्ने उयै नया आदर-भाब बनाए दा रक्खया। जिस बेलै उदे अपने सस्स सौहरा मोए हे तां बी करनैलनी होरै गै उदे सिरै हत्थ रक्खया हा। ते भाएं हानी त्रानी गै हियां ब किन्नियां-मत्तां दित्तियां हियां। खानदानी खानदानी गै हुन्दी ऐ”—उनै इक सूंक सुट्टी ते कूड़ा सुट्टने गी पचैली पांसे चली गी”—मेरे नेह् मूरखै गी बो मानु बनाइयै रक्खी छोड़या हा। हुन के औंदा ऐ इनें लाड़ियें गी ? कियूर पकाने ते कुतै रेह चीकना घोलने दे चज्ज बी नईं। चार शक्करपारे बनानै पौन तां सद्‌दो लुहाई । ब जदूं करनैलनी हुंदे गबिदूं दा ब्याह जुड़या हा तां ठारें भांतियें दी मठैई असे दौने जनियें इसदें गै बनाई छोड़ी ही। छे जनें दा कम्म ते इस उमरी बी अजे आपूं गै करी लेदियां न, मिगी ते छड़ा आदर मान रक्खने आस्तै सदाई भजय होना। गबिंदू दे ब्याह गी नईं ही गे अन्दरै दी सरी सुबरदारी मिगी सौंपी दी। ब्याह् ते त्रै चार दिनै रया हा ब औं त्रै म्हीनै उत्थें गै कम्म करदी ते खंदी-पींदी रई ही। आखनें गी हुन्दे न त्रै म्हीनें। ए कफ्फनु कियां सारी ध्याड़ी उन्दै गै चरदा रौंह्‌‌दा हा। जो चीज बस्त बननीं पहलें जग्गू दी कौली च।